b'\n_START_ARTICLE_\nK\xc3\xa1roly Garam\n_START_SECTION_\nLapsuus ja yksityisel\xc3\xa4m\xc3\xa4\n_START_PARAGRAPH_\nK\xc3\xa1roly Garamin \xc3\xa4iti on suomalaissyntyinen pianisti Sole Kallioniemi-Garam (18.5.1909\xe2\x80\x9330.9.1995), ja h\xc3\xa4nen is\xc3\xa4ns\xc3\xa4 on pastori Lajos Garam, joka on kotoisin Unkarista. K\xc3\xa1roly Garamin perhe muutti Suomeen sodan aikana, ja h\xc3\xa4nen pappi-is\xc3\xa4ns\xc3\xa4 j\xc3\xa4tti Unkariin pienen luterilaisen seurakunnan ja kirkkonsa. K\xc3\xa1rolyn is\xc3\xa4 palveli vapaaehtoisena Suomen armeijassa Kannaksella sotilaspappina. K\xc3\xa1rolylla on my\xc3\xb6s kaksi velje\xc3\xa4, Lajos ja Marton, sek\xc3\xa4 sisko Eva. _NEWLINE_Garamit internoitiin sodan j\xc3\xa4lkeen, kun Neuvostoliitto vaati noin 500 saksalaista ja unkarilaista koottavaksi leireille liittoutuneiden vihollisina 1944\xe2\x80\x931947. Unkarilaiset joutuivat k\xc3\xa4rsij\xc3\xb6iksi, koska Unkari ei ollut viel\xc3\xa4 Suomen ja Neuvostoliiton tekem\xc3\xa4n v\xc3\xa4lirauhan aikana irtaantunut Saksan liittolaisuudesta. K\xc3\xa1roly Garam on kertonut lapsuutensa olleen internoinnin vuoksi hyvin ahdistava._NEWLINE_H\xc3\xa4n oli naimisissa kirjailija Sirkka Garamin (o. s. Saarikoski) kanssa, joka on kirjailija Pentti Saarikosken sisar. Heill\xc3\xa4 on nelj\xc3\xa4 lasta, pojat Sami ja Teemu Garam, sek\xc3\xa4 tytt\xc3\xa4ret Kati ja Satu Garam.\n_START_SECTION_\nUra\n_START_PARAGRAPH_\nGaram opiskeli sellonsoittoa Sibelius-Akatemiassa Vili Pullisen ja Yrj\xc3\xb6 Selinin johdolla. Ensikonserttinsa h\xc3\xa4n piti vuonna 1966. Garam on lis\xc3\xa4ksi toiminut Radion sinfoniaorkesterin 2. soolosellistin\xc3\xa4 vuodet 1966\xe2\x80\x9388.'